SAK:n antama aikalisä on kädenojennus hallitukselle rauhan rakentamiseksi. Ojennettuun käteen kannattaisi tarttua ja käydä suorat neuvottelut, kirjoittaa Lasse Laatunen.

Hallitus on napit vastakkain ay-liikkeen kanssa. Kimmo Penttinen

Hallituksen ja ay-liikkeen keskinäinen taistelu irtisanomissuojasta pienissä yrityksissä jatkuu. Tiistaina hallitus lievensi esitysluonnostaan soveltamisalan osalta 20 työntekijästä 10:een ja samalla hallitus ilmoitti lieventävänsä työttömyysturvakarenssia. Ei öljyllä tulta sammuteta. Etukäteen oli tiedossa, että ay-liikkeelle riittää työtaistelutoimien peruuttamiseen vain koko irtisanomissuojaheikennyksen poisvetäminen. Suojan on oltava sama kaikille. Perjantaina oli koolla Helsingin Paasitornissa yli 500 SAK:n liittopäättäjää. Tunnelma oli uhmakas. SAK ei peräänny. Näin ay-liike on kautta historian käyttäytynyt, kun se on taistojen tielle lähtenyt - oikeutetusti tai oikeudettomasti. Käytös ei ole yllätys kuin hallitukselle.

Paasitornin kokouksesta kannattaa panna merkille erityisesti 2 asiaa. Vaikka suunnitelmat entistä järeämmistä jatkotoimista ovat valmiina, niitä ei vielä julkistettu. Teollisuusliiton puheenjohtaja Riku Aalto sanoi perjantaina, että tuskin ainakaan viikkoon julkistetaankaan. SAK:n antama aikalisä on kädenojennus hallitukselle rauhan rakentamiseksi. Ojennettuun käteen kannattaisi tarttua ja käydä suorat neuvottelut. Toinen merkille pantava asia on se, että AKT on laajentanut uhkansa satamiin. Kovimpia tykkejä ajetaan asemiin. AKT oli 1980-luvun jälkipuoliskolla pysäyttämässä satamia kaupan automiesten lakon tukemiseksi. Silloin tasavallan presidentti Mauno Koivisto puuttui kovin ottein lakkouhkaan ulkomaankaupan puolustamisen nimissä. Satamalakko jäi tulematta. SAK siivosi pesänsä.

Kirjoitin viikko sitten näkökulman tälle samalle palstalle hallituksen irtisanomisjuridiikasta tai pikemminkin sen puutteesta. Juridisesti esitysluonnoksessa on kysymys kirpun nylkemisestä. Sen toteutumisesta ei hyötyisi kukaan. Lakitaistelua jatkamalla hallitus vain aiheuttaa huomattavat vahingot ulkopuolisille eli teollisuudelle ja palvelujen osalta suurelle yleisölle. Sain varsin myönteisen palautteen kansalaisilta, toimittajilta, järjestöistä barrikadin molemmin puolin ja kokeneilta poliitikoilta niin hallitus- kuin oppositiopuolueistakin. Tilanteen rauhoittamiselle on tilaus. Suomen Yrittäjät SY ja hallitus puivat nyrkkiä taskussaan. Sieltä ei kuulunut mitään. Yhden ryöpyn sain julkisesti silmilleni. Palaan siihen tämän kirjoituksen lopussa.

Perustuslaissa säädetään, ettei ketään saa ilman laillista syytä erottaa työstä. Laissa on oltava perusteet irtisanomiselle ja purkamiselle. Lisäksi perustuslaissa säädetään, että kansalaiset ovat yhdenvertaisia lain edessä. Hallituksen esitys mennee lainsäädännön arviointineuvoston punnittavaksi. Jos hallitus isojen lakkovahinkojen jälkeen edes saisi esityksensä eduskunnan käsittelyyn, se saattaisi kaatua perustuslakivaliokunnassa eduskuntavaalien ollessa jo lähietäisyydellä. Irtisanomissuojataistelu näkyi viime viikolla gallupeissa demareiden kannatuksen selvänä nousuna. Riidan jatkuessa kannatuspiikki tulee nousemaan edelleen. Juristi Antti Rinteen hymy levenee. Ay-liike ja vasemmisto eivät pitkittymisestä kärsi. Ne antavat hallituksen jatkaa politiikkaansa ”ei tu surku, vaikka menis Turku, kyllä Naantali rikas on” (vanha sanonta Suodenniemeltä).

Viime viikolla kuulin luotettavista lähteistä, että irtisanomispykäläluonnokset on kirjoitettu SY:ssä. Se demokratiasta. Mieleeni palautui Holkerin hallituksen työelämän uudistus 1980-luvun lopulla. Silloin lakiluonnoksissa näkyi SAK:n karvaisen käden jälki. Lopulta ministeri Ilkka Kanerva siivosi tekstit muun puolueen levitellessä käsiään.

Ja lopuksi saamani tyrmäävä palaute edellisestä kolumnista. Istuin viime tiistaina kansanedustaja, ministeri Lauri Ihalaisen vieraana aamukahvilla Pikkuparlamentissa. Pöydän päähän ilmestyi seisomaan kiihtynyt hahmo, tukka sekaisin ja solmio vinossa. Edellispäivän kolumnistani alkoi sataa päälleni v-alkuista tekstiä enemmän ja vähemmän. Sanoinkin Laurille, etten 40 vuoden aikana ehtinyt saada ay-liikkeestä yhtään v-haistatusta. Perustuslain kansanedustajalta edellyttämä arvokas ja vakaa käytös ei ulotu eduskunnan kahviloihin. Uskottavuus toki ulottuu kuppiloihinkin. En menettänyt yöuniani. Päiväunia taas en nuku. Mieleeni vain tuli, että tällainenko on tämän päivän vanha sivistys-, kyky- ja sananvapauspuolue Kokoomus ? Toivottavasti kysymyksessä oli poikkeus.

Lasse Laatunen on työmarkkina-asiantuntija, hän on toiminut muun muassa Elinkeinoelämän keskusliiton EK:n työmarkkina- ja lakiasiainjohtajana.